钦定古今图书集成/明伦汇编/氏族典/第259卷 > 王莹
## 钦定古今图书集成/明伦汇编/氏族典/第259卷 > 王莹

按《梁书王莹传》：“莹字奉光，琅邪临沂人也。父懋，光禄
大夫、南乡僖侯。莹选尚宋临淮公主，拜驸马都尉，除
著作佐郎，累迁太子舍人、抚军功曹、散骑侍郎、司徒
左西属。齐高帝为骠骑将军，引为从事中郎。顷之，出
为义兴太守，代谢超宗。超宗去郡，与莹交恶。既还，间
莹于懋，懋言之于朝廷，以莹供养不足，坐失郡废弃。”
久之。为前军谘议参军，中书侍郎，大司马从事中郎，
未拜，丁母忧。服阕，为给事黄门郎，出为宣城太守，迁
为骠骑长史，复为黄门侍郎、司马，太子中庶子，仍迁
侍中，父忧去职，服阕，复为侍中，领射声校尉，又为冠
军将军、东阳太守，居郡有惠政，迁吴兴太守。明帝勤
忧庶政，莹频处二郡，皆有能名，甚见褒美。还为太子詹事、中领军。永元初，政由群小，莹守职而不能有所
是非。莹从弟亮既当朝，于莹素虽不善，时欲引与同
事。迁尚书左仆射，未拜，会护军崔慧景自京口奉江
夏王入伐，莹假节，率众拒慧景于湖头，夜为慧景所
袭，众散，莹赴水乘榜入乐游，因得还台城。慧景败，还
居领军府。义师至，复假节、都督宫城诸军事。建康平，
高祖为相国，引莹为左长史，加冠军将军，奉法驾迎
和帝于江陵。帝至南洲，逊位于别宫。高祖践阼，迁侍
中、抚军将军，封建城县公。寻迁尚书左仆射，顷之，为
护军将军，复迁散骑常侍、中军将军、丹阳尹。视事三
年，迁侍中、光禄大夫，领左卫将军。俄迁尚书令、云麾
将军，累进号“左中权将军。”莹性清慎，居官恭恪。天监
十五年，迁左光禄大夫、开府仪同三司。暴疾卒。